ฮิยกโกะ

***ฮิยกโกะ*** (; ) เป็นละครโทรทัศน์ญี่ปุ่นและ*[[อาซาโดระ]]* ลำดับที่ 96 ต่อจาก*[[เบปปินซัง]]* (Beppinsan) ใน ค.ศ. 2016 ออกอากาศทางสถานีโทรทัศน์เอ็นเอชเค (เจเนอรัลทีวี) ตั้งแต่วันที่ 3 เมษายน จนถึง 30 กันยายน ค.ศ. 2017 นำแสดงโดย คาซูมิ อาริมูระ เป็น มิเนโกะ ยาตาเบะ หญิงสาวที่กำลังจะจบการศึกษาชั้นมัธยมตอนปลายและกำลังลังเลในอาชีพของตนเองในอนาคตอันใกล้ ขณะที่พ่อของเธอที่ขายแรงอยู่ในโตเกียวหายไปตัวโดยไม่ได้บอกกล่าวครอบครัว

เดือนตุลาคม ค.ศ. 2018 ได้มีการประกาศการผลิตตอนพิเศษภายใต้ชื่อ*ฮิยกโกะ 2* ออกอากาศตั้งแต่วันที่ 25–28 มีนาคม ค.ศ. 2019 ทั้งสิ้น 4 ตอน ตอนละ 30 นาที เล่าเรื่องราวของตัวละครใน*ฮิยกโกะ* หลังการออกอากาศสิ้นสุดไปแล้ว 2 ปีให้หลัง

## เรื่องย่อ
ใน ค.ศ. 1964 หมู่บ้านชนบทเล็ก ๆ แห่งหนึ่งในจังหวัดอิบารากิที่ชื่อ "หมู่บ้านโอกุ-อิบารากิ" (奥茨城村) มีครอบครัวยาตาเบะซึ่งเป็นครอบครัวเกษตกรอาศัยอยู่ ประกอบด้วย มิเนโกะ ยาตาเบะ (คาซูมิ อาริมูระ) พี่สาวคนโตของครอบครัวที่กำลังกังวลกับอาชีพการงานของเธอในอนาคตเมื่อการศึกษาระดับชั้นมัธยมศึกษาตอนปลายใกล้จบลง ขณะนั้นเองประเทศญี่ปุ่นซึ่งได้รับเลือกให้เป็นเจ้าภาพจัดงานโอลิมปิกได้มีการระดมแรงงานจำนวนมากเพื่อสร้างโครงสร้างพื้นฐานของโตเกียวให้ทันสมัยขึ้น พ่อของเธอ มิโนรุ ยาตาเบะ (อิกกิ ซาวามูระ) เป็นส่วนหนึ่งของแรงงานนั้น มิโนรุเดินทางไปก่อสร้างตึกสูงเพื่อหาเงินพยุงครอบครัวของเขาและจ่ายหนี้ไร่สวนที่ล่มไป มิตสึโอะ ซูมิตานิ (ยูกิ อิซูมิซาวะ) เพื่อนชายของมิเนโกะในโรงเรียนเสนอการจัดการวิ่งคบเพลิงรอบหมู่บ้านโอกุ-อิบารากิที่ซึ่งการวิ่งคบเพลิงหลักไม่ได้ผ่านหมู่บ้านไป ขณะที่ มิโยโกะ ยาตาเบะ (โยชิโนะ คิมูระ) แม่ของมิเนโกะได้รับจดหมายและพัสดุที่ส่งไปหามิโนรุที่โตเกียวถูกส่งตีกลับมาหาที่บ้านเนื่องจากไม่พบผู้รับตามที่อยู่ จึงโทรศัพท์ไปหาผู้จัดหาห้องเช่าและได้คำตอบกลับมาว่ามิโนรุหายออกไปโดยยังทิ้งสัมภาระอยู่ที่ห้องเช่าของเขา มิเนโกะตัดสินใจเดินทางไปยังโตเกียวเพื่อทำงานส่งเงินกลับมาแทนพ่อของเธอที่ยังไม่พบด้วยความหวังเล็ก ๆ ที่ในระหว่างนั้นอาจพบเจอพ่อของเธอ

## ตัวละคร
### ตัวละครหลัก
* มิเนโกะ ยาตาเบะ แสดงโดย คาซูมิ อาริมูระ

### หมู่บ้านโอกุ-อิบารากิ

#### ครอบครัวยาตาเบะ
* ชิเงรุ ยาตาเบะ แสดงโดย อิกโก ฟูรูยะ
: ปู่ของมิเนโกะ เป็นคนที่ไม่ค่อยพูดจาแต่คอยสนับสนุนครอบครัวอยู่ด้านหลังผ่านการให้คำปรึกษา
* มิโนรุ ยาตาเบะ แสดงโดย อิกกิ ซาวามูระ
: พ่อของมิเนโกะ ไปโตเกียวเพื่อก่อสร้างอาคารคาซูมิงาเซกิและนำรายได้มาพยุงครอบครัวของเขาที่อิบารากิ แต่จู่ ๆ เขาหายตัวไปโดยไม่ได้บอกกล่าวกับครอบครัวของเขา
* มิโยโกะ ยาตาเบะ แสดงโดย โยชิโนะ คิมูระ
: แม่ของมิเนโกะ
* ชิโยโกะ ยาตาเบะ แสดงโดย คานาอุ มิยาฮาระ
: น้องสาวของมิเนโกะ
* ซูซูมุ ยาตาเบะ แสดงโดย ไร ทากาฮาชิ
: น้องชายของมิเนโกะ
* มูเนโอะ โคอิวาอิ แสดงโดย คาซูโนบุ มิเนตะ
: ลุงของมิเนโกะและน้องชายของมิโนรุ อาศัยอยู่คนละบ้านจากครอบครัวยาตาเบะ เป็นคนอารมณ์ดี อดีตเคยเป็นทหารเกณฑ์ในสงครามโลกครั้งที่สอง ชอบฟังเพลงของวงเดอะบีเทิลส์
* ชิเงโกะ โคอิวาอิ แสดงโดย ชิซูโยะ ยามาซากิ
: ภรรยาของมูเนโอะและป้าของมิเนโกะ

#### ครอบครัวซูเกงาวะ
* โทกิโกะ ซูเกงาวะ แสดงโดย ยูอิ ซากูมะ
: เพื่อนร่วมชั้นของมิเนโกะ ในอนาคตอยากเป็นนักแสดง
* คิมิโกะ ซูเกงาวะ แสดงโดย มิจิโกะ ฮาดะ
: แม่ของโทกิโกะ
* โชจิ ซูเกงาวะ แสดงโดย โทชิยะ โทยามะ
: พ่อของโทกิโกะ
* โทโยซากุ ซูเกงาวะ แสดงโดย เค็นโตะ ชิบูยะ
: พี่ชายของโทกิโกะ

#### ครอบครัวซูมิตานิ
* มิตสึโอะ ซูมิตานิ แสดงโดย ยูกิ อิซูมิซาวะ
: เพื่อนร่วมชั้นของมิเนโกะ เข้ามาทำงานในโตเกียวที่ร้านขายข้าว
* มาซาโอะ ซูมิตานิ แสดงโดย ริเอะ ชิบาตะ
: แม่ของมิตสึโอะ
* มาซาโอะ ซูมิตานิ แสดงโดย ชินจิ อาซากูระ
: พ่อของมิตสึโอะ
* ทาโร ซูมิตานิ แสดงโดย ฮิโรยูกิ โอโนอูเอะ
: พี่ชายของมิตสึโอะ

#### ตัวละครอื่น
* จิโร มาชิโกะ แสดงโดย ซาโตรุ มัตสึโอะ
: พนักงานขับรถโดยสารโรงเรียน
* มานาบุ ทางามิ แสดงโดย คันจิ สึดะ
: ครูโรงเรียนมัธยมศึกษาตอนปลาย

### ผู้คนในโตเกียว

#### ร้านซูซูฟูริ
* ซูซูโกะ มากิโนะ แสดงโดย โนบูโกะ มิยาโมโตะ
: เจ้าของร้านซูซูฟูริ
* โชโงะ มากิโนะ แสดงโดย คูราโนซูเกะ ซาซากิ
: พ่อครัว
* ทากาโกะ อาซากูระ แสดงโดย ฮิโตมิ ซาโต
: พนักงานบริการ
* เค็นจิ อิงาวะ แสดงโดย อิจิโร ยาสึอิ
* ฮิเดโตชิ มาเอดะ แสดงโดย ฮายาโตะ อิโซมูระ

#### โรงงานวิทยุมูโกจิมะ
* ไอโกะ นางาอิ แสดงโดย เอมิ วากูอิ
: ผู้ดูแลหอพักแรงงานหญิง
* ซาจิโกะ อากิบะ แสดงโดย ฟูจิโกะ โคจิมะ
: หัวหน้าหอพักแรงงานหญิงและทำงานที่โรงงานด้วยเช่นกัน มาจากจังหวัดยามางาตะ
* ยูโกะ นัตสึอิ แสดงโดย ยูกิ ยางิ
: เพื่อนร่วมห้องพักของกลุ่มมิเนโกะ มาจากจังหวัดอิบารากิ
* ซูมิโกะ นาบาตาเมะ แสดงโดย โฮโนกะ มัตสึโมโตะ
: นักเรียนที่พึ่งสำเร็จการศึกษาระดับมัธยมศึกษาตอนต้นที่เข้ามาทำงานในโตเกียว เธอมาจากจังหวัดฟูกูโอกะ เป็นคนขี้อายและไม่ค่อยพูด
* โทโยโกะ คาเนฮาระ แสดงโดย เรียวโกะ ฟูจิโนะ
: นักเรียนที่พึ่งสำเร็จการศึกษาระดับมัธยมศึกษาตอนต้นที่เข้ามาทำงานในโตเกียว ด้วยฐานะทางการเงินของครอบครัวที่ไม่ดีจึงต้องเลิกเรียนและส่งเงินให้กับครอบครัวของเธอ

## การผลิต
คาซูมิ อาริมูระ ได้รับเลือกให้แสดงนำใน*ฮิยกโกะ* โดยไม่ต้องผ่านการคัดนักแสดง การเลือกนักแสดงเพื่อมาเล่นใน*อาซาโดระ* โดยตรงครั้งสุดท้ายก่อนอาริมูระคือ*[[ฮานาโกะ นักแปลสาวหัวใจแกร่ง]]* ในปี 2014 นำแสดงโดย ยูริโกะ โยชิตากะ ก่อนที่อาริมูระจะนำแสดงใน*ฮิยกโกะ* เธอเคยร่วมแสดงใน*อาซาโดระ* ลำดับที่ 88 ในปี 2013 เรื่อง *[[อามะจัง สาวน้อยแห่งทะเล]]* เป็นแม่ของตัวละครหลัก ผู้อำนวยการสร้าง ฮิโรชิ คาชิ กล่าวว่าอาริมูระแสดงให้เห็นถึง "ความใกล้ชิดที่อบอุ่น" และทำให้เขาคิดว่าในชนบทน่าจะมีเด็กผู้หญิงที่มีลักษณะนิสัยคล้ายเธออยู่บ้าง นอกจากนี้ อาริมูระยังแสดงเป็นนักเรียนชั้นมัธยมศึกษาตอนปลายปีที่ 3 ที่เติบโตขึ้นเป็นผู้ใหญ่ได้โดยไม่ต้องใช้นักแสดงเด็กแสดงแทน ขณะที่ตัวละครสมทบอื่น ๆ ที่ปรากฏใน*ฮิยกโกะ* นั้นได้รับเลือกจากการคัดเลือกนักแสดง

ผู้อำนวยการสร้าง ฮิโรชิ คาชิ กล่าวถึงชื่อเรื่องของ*อาซาโดระ* นี้ว่าในตอนแรกมีการเสนอชื่อ เนโกะ (ねこ, "แมว") แต่ภายหลังตัดสินใจใช้ชื่อ ฮิยกโกะ (ひよっこ, "ลูกนก") แทน โดยให้เหตุผลว่าหลังจากสงครามโลกครั้งที่สองสิ้นสุดลง กลุ่มหนุ่มสาวที่ช่วยสนับสนุนให้เกิดความเติบโตทางเศรษฐกิจในยุคนั้นที่เรียก  จะถูกขนานนามว่าเป็น "ไข่ทองคำ" (金の卵) ด้วยเหตุนี้เพื่อที่จะให้ตัวละครหลักของ*ฮิยกโกะ* มิเนโกะ ยาตาเบะ (แสดงโดย คาซูมิ อาริมูระ) ถูกเรียกว่าไข่ทองคำ เธอจึงต้องออกมาจากเปลือกไข่และเติบโตเป็นผู้ใหญ่ ซึ่งนั่นสะท้อนถึงชื่อเรื่อง "*ฮิยกโกะ*" จนถึงตอนสุดท้ายของ*อาซาโดระ* เรื่องนี้

ผลงานผลิต*อาซาโดระ* ก่อนหน้า*ฮิยกโกะ* มักมีเนื้อเรื่องที่ได้รับต้นแบบจากบุคคลจริง แต่สำหรับเนื้อเรื่องของ*ฮิยกโกะ* นั้นเป็นผลงานต้นฉบับที่ตัวละครเอกมีความแข็งแกร่ง ผู้ประพันธ์บทเพียงคนเดียวของ*ฮิยกโกะ* โยชิกาซุ โอกาดะ กล่าวเพิ่มเติมว่าแก่นเรื่องจะแตกต่างไปจาก*อาซาโดระ* เรื่องอื่น ๆ ที่ผ่านมาซึ่งให้น้ำหนักไปทางความพยายามเพื่อประกอบอาชีพที่ใฝ่ฝันหรือการประสบความสำเร็จในหน้าที่การงานด้วยตนเอง แต่มิเนโกะ ตัวละครเอกของเรื่อง ได้รับการกระตุ้นและแรงผลักดันให้เดินหน้าต่อไปด้วยปัญหาสำคัญคือการหายตัวไปของพ่อของเธอ 

## การออกอากาศ
จากตารางด้านล่าง  แสดงเรตติงต่ำสุด และ  แสดงเรตติงสูงสุด

## เพลงประกอบ

## เชิงอรรถ

## อ้างอิง

หมวดหมู่:ละครโทรทัศน์ญี่ปุ่น
หมวดหมู่:อาซาโดระ
หมวดหมู่:ละครโทรทัศน์ของสถานีโทรทัศน์เอ็นเอชเค
หมวดหมู่:รายการโทรทัศน์เกี่ยวกับวัยรุ่น